**Fejlec_uj_Kovacs_Luca**

**Előterjesztés**

**a Bródy Sándor Megyei és Városi Könyvtár alapító okiratának és Szervezeti és Működési Szabályzatának módosítására**

**Tisztelt Bizottság!**

A Bródy Sándor Megyei és Városi Könyvtárban 2019-ben az egyik legfontosabb mérföldkő a felújítás és az ezzel összefüggésben zajló költözés, és közben a folyamatos, zökkenőmentes működés lesz. Az „*Egy megújuló könyvtár – a Bródy Sándor Megyei és Városi Könyvtár szakmai fejlesztési programja*” címmel a 2014-2020 programozási időszakának tervezéséhez elkészült az intézmény szakmai javaslata, mely tartalmazza a főépület korszerűsítését, a belső terek megújítását és funkcionális átalakítását. Ez a munka 2019. májusától várhatóan 2020. végéig fog tartani. Az átalakítással egyidőben minden kiszolgáló funkció a szomszédos épületben kap majd helyet. Ezek a gyűjteményszervezési osztály, az informatika, a hálózati-módszertani osztály és az igazgatás.

A Kossuth Lajos utca 18. sz. épület felső szintjének a kiürítése végéhez ért. Az itt lévő gyűjtemény egy részét a főépületben, nagyobb részét a Bem téri raktárban helyezték el. Május 6-án kezdték a festést és egyéb elengedhetetlen munkákat. Május közepén az alsó szintek kiürítése következik, az itt lévő eszközöket az addigra már készen lévő felső szintekre tudják helyezni ideiglenes jelleggel. Mindeközben a főépület belső raktárának kiürítését is elkezdik, szintén a Bem téri raktárban való elhelyezéssel. A raktár lassan telítődik, elsősorban a volt Helyőrségi Klubban nem elhelyezhető bútorok, iratanyagok, kisebb értékű gyűjteményrészek raktározása okoz számukra problémát.

Fentiek ismeretében az intézménynek elengedhetetlenül szükséges egy további raktár helyiség használata, amely a II. Rákóczi F. utca 8-10. sz. épületben a 2015/23. hrsz. alatt megoldható. Az intézmény alapító okiratában valamint a Szervezeti és Működési Szabályzatában is megtalálható minden egyes telephelye, így ebbe a felsorolásba kívánjuk – mindkét dokumentumban – felvenni a II. Rákóczi F. u. 8-10. sz. alatti helyiséget.

A szervezeti felépítés változását indokolja a telephelyek változása, a Nagypréposti Palota tereinek épület felújítása. A Zenei és Idegen Nyelvi Gyűjtemény állománya már a költözés előtt beolvad a Központi Könyvtári állományába, a könyvtári szolgáltatások egy szolgáltatási ponton lesznek elérhetőek. A változást indokolják a megváltozott  felhasználói igények, az egységes gyűjteményszervezési elvek és az ügyfélkiszolgálás egy pontra történő szervezése.

Az alapító okirat módosításának indoka az 1997. évi CXL tv. változásainak átvezetése.

Az intézménynek lesz egy ún. könyvtárbusza, melynek üzemeltetéséhez szükséges létszám – 1 fő gépkocsivezető - bére a Könyvtárellátási Szolgáltató Rendszer költségvetésének elkészítésekor megtervezésre került 5 hónapra 2019. augusztus 1-december 31. közötti időszakra. Így a létszám növeléséhez szükséges bér biztosításához költségvetés módosításra nincs szükség, csupán az intézményi létszám kerül bővítésre 1 fővel – szakmai munkakörben foglalkoztatottként.

Tájékoztatom a Tisztelt Bizottságot, hogy a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 2017. július 8-án hatályba lépett módosítása szerint a könyvtári feladatokat ellátó intézmény és a megyei hatáskörű városi múzeum alapító okirat módosítására, elfogadására vonatkozó miniszteri véleményezési jogkör megszűnt, ezért az előző időszak gyakorlatának megfelelő előzetes miniszteri véleményeztetés már nem feltétele az alapító okirat módosításának.

A Bródy Sándor Megyei és Városi Könyvtár módosított alapító okiratát az 1*. melléklet*, az intézmény módosított Szervezeti és Működési Szabályzatát a 2*. melléklet* tartalmazza.

Kérem a Tisztelt Bizottságot a határozati javaslat valamint a döntési javaslat elfogadására.

Eger, 2019. május 10.

**Dr. Kovács Luca**

**jegyző**

**Határozati javaslat:**

**1.**

Eger Megyei Jogú Város Önkormányzata Közgyűlése elrendeli a Bródy Sándor Megyei és Városi Könyvtár alapító okiratának módosítását, egyben felhatalmazza Eger Megyei Jogú Város Polgármesterét, hogy aláírja a módosított okiratot a határozat 1. melléklete szerinti tartalommal.

**Felelős**: Habis László polgármester

Dr. Kovács Luca jegyző megbízásából

Papp-Kormos Éva irodavezető Polgármesteri Iroda

**Határidő**: 2019. május 30.

**Határozati javaslat:**

**2.**

Eger Megyei Jogú Város Önkormányzata Közgyűlése jóváhagyja a Bródy Sándor Megyei és Városi Könyvtár szakmai munkakörében foglalkoztatott közalkalmazottak létszámának 1 fővel történő növelését határozott időre 2019.08.01-2019.12.31-ig. A létszámváltozást a 2019. évi költségvetés soron következő módosításán át kell vezetni.

**Felelős**: Habis László polgármester megbízásából

               Juhászné dr. Krecz Erzsébet irodavezető Gazdasági Iroda

**Határidő**: 2019. szeptember 30.

**Döntési javaslat:**

**1.**

Eger Megyei Jogú Város Önkormányzat Közgyűlése Városimázs Bizottsága a Közgyűlés által átruházott hatáskörében eljárva jóváhagyja a Bródy Sándor Megyei és Városi Könyvtár Szervezeti és Működési Szabályzatának módosítását a döntési javaslat 2. melléklete szerinti tartalommal.

**Felelős**: Dr. Kovács Luca jegyző megbízásából

Papp-Kormos Éva irodavezető Polgármesteri Iroda

**Határidő**: 2019. május 30.